Efter to år præget af coronapandemien vender arrangementet Stafet for Livet, der er arrangeret af Kræftens Bekæmpelse, i år tilbage i sin vante form.

Det har været svært at samle mange mennesker til arrangementer i de seneste to år som følge af de restriktioner, coronapandemien medførte. Derfor har Kræftens Bekæmpelses årlige event Stafet for Livet været afholdt på alternativ vis. I stedet for store arrangementer, hvor deltagere i massevis mødes for i fællesskab at samle ind til kræftsagen, har eventet de seneste to år været afholdt på alternativ vis og i væsentlig mindre skala. I år bliver der dog igen mulighed for at byde deltagerne velkommen til store Stafet for Livet-arrangementer, og det sker landet over i de kommende måneder. I alt er der planlagt 66 stafetter i 2022 mellem 30. april og 11. september. - For mange af os har det været et stort savn ikke at kunne mødes under corona. Derfor er det så skønt, at vi igen kan samles til Stafet for Livet, der jo netop handler om det lokale fællesskab med alle de særlige oplevelser, der hører med. - Jeg glæder mig selv meget til igen at opleve den fantastiske stemning, der altid er på stafetterne, siger Helen Bernt Andersen, der er formand for Kræftens Bekæmpelse. Kæmper i fællesskab I de byer, hvor der arrangeres en stafet, sættes der i et døgn fokus på kræftsagen. Tanken bag Stafet for Livet er at vise, hvordan frivillige i fællesskab kan støtte op om og samle ind til kampen mod kræft. - Stafet For Livet kan noget særligt, når det gælder fællesskab. Både i kraft af den lokale byfest, som stafetterne mange steder er, men også igennem det sammenhold, der skabes omkring de, der er berørt af kræft. Kræft rammer den enkelte, men mange af de udfordringer, der følger med, kan bedst overkommes i fællesskab, siger Helen Bernt Andersen. I Nordjylland er der foreløbig arrangeret Stafet for Livet 11 forskellige steder i løbet af i år.